b'\n_START_ARTICLE_\nSanteri Koponen\n_START_SECTION_\nUra\n_START_PARAGRAPH_\nKoponen on Jokipoikien kasvatti. H\xc3\xa4n nousi kaudella 2012\xe2\x80\x932013 seuran C-nuorten kapteenistoon ja oli C-nuorten SM-sarjan runkosarjassa Jokipoikien tehokkain puolustaja tehoilla 12+16=28. Kaudella 2013\xe2\x80\x932014 Koponen oli seuran B-nuorten tehokkain puolustaja tehoilla 6+18=24. Kaudeksi 2014\xe2\x80\x932015 h\xc3\xa4n siirtyi Saimaan Pallon B-nuoriin, joiden varakapteenina Koponen toimi. H\xc3\xa4n oli tehoilla 8+36=44 joukkueen paras sy\xc3\xb6tt\xc3\xa4j\xc3\xa4 ja jakoi sis\xc3\xa4isen pistep\xc3\xb6rssin voiton Tomi Tiaisen kanssa. Koponen voitti koko B-nuorten SM-sarjan puolustajien piste- ja sy\xc3\xb6tt\xc3\xb6p\xc3\xb6rssin. Kaudella 2014\xe2\x80\x932015 h\xc3\xa4n nousi SaiPan A-nuorten varakapteeniksi ja voitti joukkueen sis\xc3\xa4isen tehotilaston lukemalla +13._NEWLINE_Toukokuussa 2013 Koponen teki SaiPan 1+1-vuotisen SM-liigasopimuksen. H\xc3\xa4n pelasi ensimm\xc3\xa4isen miesten p\xc3\xa4\xc3\xa4sarjaottelunsa Mestarien liigassa 4. syyskuuta 2016 ruotsalaista Lule\xc3\xa5 HF:\xc3\xa4\xc3\xa4 vastaan. Koponen merkittiin SaiPan seitsem\xc3\xa4nneksi puolustajaksi. Ensimm\xc3\xa4isen SM-liigaottelunsa h\xc3\xa4n sai tililleen 9. joulukuuta 2016 vieraissa Oulun K\xc3\xa4rppi\xc3\xa4 vastaan. Koponen merkittiin SaiPan seitsem\xc3\xa4nneksi puolustajaksi ja h\xc3\xa4n j\xc3\xa4i lopulta ilman j\xc3\xa4\xc3\xa4aikaa. Koponen sai ensimm\xc3\xa4iset peliaikansa SM-liigassa seuraavassa ottelussa 10. joulukuuta 2016 vieraissa Vaasan Sportia vastaan. H\xc3\xa4n sai ottelussa j\xc3\xa4\xc3\xa4aikaa 14.24 minuuttia. Liigauransa avausmaalin Koponen teki kahdeksannessa ottelussaan 21. tammikuuta 2017 vieraissa Porin \xc3\x84ssi\xc3\xa4 vastaan. H\xc3\xa4n pelasi kauden aikana SM-liigassa kaikkiaan 25 runkosarjaottelua tehden yhden maalin. CHL:ss\xc3\xa4 otteluita kertyi yksi. Yli puolet kaudestaan Koponen pelasi kuitenkin viel\xc3\xa4 SaiPan A-nuorissa, joiden tehokkain puolustaja h\xc3\xa4n oli tehoilla 3+14=17. Helmikuussa 2017 Koponen pelasi yhden ottelun lainalla Mestis-joukkue Savonlinnan Pallokerhossa. Maaliskuussa SaiPa k\xc3\xa4ytti h\xc3\xa4nen sopimuksessaan olleen option ja teki vuoden mittaisen jatkosopimuksen Koposen kanssa._NEWLINE_Kaudella 2017\xe2\x80\x932018 Koponen pelasi SaiPan SM-liigajoukkueessa nelj\xc3\xa4 runkosarjaottelua ilman tehopisteit\xc3\xa4. H\xc3\xa4n pelasi suurimman osan kaudestaan seuran A-nuorissa, joiden tehokkain puolustaja Koponen oli tehoilla 6+21=27, joilla h\xc3\xa4n jakoi A-nuorten SM-liigan puolustajien pistep\xc3\xb6rssin yhdeks\xc3\xa4nnen sijan Ilveksen Lassi Thomsonin kanssa. Koponen pelasi kauden aikana my\xc3\xb6s lainalla Mestiksen nousijajoukkue Imatran Ketter\xc3\xa4ss\xc3\xa4, jossa h\xc3\xa4n pelasi kauden loppuun ja sai tililleen 12 runkosarja- ja kaksi playoff-ottelua tehden kolme sy\xc3\xb6tt\xc3\xb6pistett\xc3\xa4._NEWLINE_Kaudeksi 2018\xe2\x80\x932019 Koponen siirtyi vuoden mittaisella sopimuksella Mestis-joukkue Heinolan Peliittoihin. H\xc3\xa4n oli tehoilla 4+18=22 joukkueen paras sy\xc3\xb6tt\xc3\xa4j\xc3\xa4 ja tehokkain puolustaja sek\xc3\xa4 toiseksi paras pistemies Roope M\xc3\xa4kitalon kanssa. Koponen jakoi koko Mestiksen puolustajien pistep\xc3\xb6rssin kahdeksannen sijan TuTon Mikke Levon ja IPK:n Saku Kinnusen kanssa.'